**Д О К Л А Д**

**за дейността на Националния координационен механизъм по правата на човека**

**през 2020 г.**

През 2020 г. България продължи да провежда последователна политика и да изпълнява международните си ангажименти за постигане на по-високо ниво за защита и насърчаване на правата на човека. Едно от сериозните предизвикателства през годината беше свързано с безпрецедентното за модерната история разпространение по мащаб на пандемията от COVID-19, която обедини усилията на международната общност за справяне с последиците от нея върху правата на човека. В тази връзка, България се присъедини към международни призиви по линия на Съвета на Европа, ООН, ОССЕ и ЕС, които първоначално имаха за цел да насочат вниманието към отражението на пандемията върху правата на човека, а в последствие – да търсят подход за възстановяването от нея.

В началото на годината, на 14 януари 2020 г., бе проведено **Седмото заседание на Националния координационен механизъм по правата на човека (**НКМПЧ), на което бяха обсъдени текущи въпроси, свързани с изпълнението на задълженията на България, поети по силата на конвенции на ООН по правата на човека. В рамките на заседанието е одобрен третия национален доклад, дължим в рамките на Универсалния периодичен преглед на Съвета по правата на човека (СПЧ); е одобрен състава на делегацията, която да представи осмия национален доклад на България към Комитета на ООН за премахване на всички форми на дискриминацията по отношение на жените (CEDAW); взето е решение за изработване на механизъм за по-добра координация и проследяване изпълнението на приети от страната препоръки в областта на правата на човека, получени от мониторингови органи на международни и регионални организации;предложено е да бъде издигната кандидатурата на г-жа Геновева Тишева за преизбирането й за член на Комитета на ООН за премахване на дискриминацията срещу жените.

На 19 февруари 2020 г., в рамките на 72-та сесия на Комитета за премахване на дискриминацията срещу жените, в Женева, бе представен **Осмия национален доклад на България към Комитета на ООН за премахване на всички форми на дискриминацията по отношение на жените** (CEDAW). Българската делегация бе ръководена от заместник-министъра на външните работи Георг Георгиев и включваше представители от МП, МВР, МТСП, МЗ и НСЕИВ към Министерски съвет. Комитетът отправи общо 49 препоръки към българската страна, с фокус върху усъвършенстване на законодателната рамка за борба с домашното насилие и проявите на дискриминация спрямо жените; приемане и прилагане на временни специални мерки за ускоряване на осъществяването на равнопоставеност на жените и мъжете във всички области, в които жените продължават да бъдат в неравностойно положение или недостатъчно представени, включително определяне на квоти; провеждане на мащабни публични кампании, свързани с правата на жените и момичетата; необходимост от събиране и поддържане на база данни и др.

В началото на февруари 2020 г. България се присъедини към усилията за борба с религиозната нетолерантност като взе участва в учредяването на **Международния алианс за религиозна свобода** във Вашингтон. Алиансът е поредната от няколко инициативи на САЩ, насочени към подкрепа на религиозните свободи. При учредяването бе приета Декларация за принципите, която ангажира присъединилите се държави с насърчаването на свободата на изповядване на религия или вяра по целия свят.

През месец март 2020 г., с Решение №185 на Министерски съвет, бе приет първият **Национален план за жените, мира и сигурността за периода 2020-2025 г.** Той бе иницииран от МВнР с оглед поет доброволен ангажимент от България в изпълнение на Дневен ред “Жени, мир и сигурност” на ООН. Очакваните резултати са свързани с постигането на равнопоставеност на жените и мъжете, овластяването на жените и тяхната по-активна роля в процесите на предотвратяване, разрешаване на конфликти и изграждане, укрепване и опазване на мира. Съгласно приетия план, през втората половина на 2022 г. се предвижда изготвяне на преглед на постигнатото, в изпълнение на разписаните приетите мерки и дейности.

Продължи комуникацията с Консултативния комитет (КК) по **Рамковата конвенция за защита на националните малцинства (РКЗНМ) на Съвета на Европа**, в рамките на Четвъртия цикъл на наблюдение на изпълнението на разпоредбите на Конвенцията от страна на България. През м. март 2020 г. се изготви и изпрати официалният отговор на България по доклада до Комисаря по правата на човека на Съвета на Европа (СЕ), в резултат от извършената на 25-29 ноември 2019 г. визита в страната. Темите, намиращи се във фокуса на доклада са проблемите, свързани с расизма, нетолерантността и дискриминацията, равнопоставеността на жените и домашното насилие, като и свободата на медиите. Докладът и отговорът на страната бяха публикувани на страницата на Съвета на Европа на 1 април 2020 г.

В рамките на Шестия мониторингов цикъл на държавите-членки на СЕ, през месец май 2020 г., беше изготвен и представен **отговора на българската страна по поставените от Европейската комисия срещу расизма и нетолерантността на СЕ (ЕКРН) въпроси**. Интерактивният диалог между представители на Комисията и българските власти беше планиран да се проведе през м. ноември, но поради разпространението на COVID-19, визитата в България беше отложена.

Въз основа на предоставен принос от страна на отговорните ведомства и институции, през м. октомври 2020 г. бе изготвен и предоставен консолидиран XXIII-XXV периодичен доклад на България към **Комитета на ООН за премахване на всички форми на дискриминация (CERD).**

С разгръщането на пандемията COVID-19 в световен мащаб и извънредните мерки, предприети от правителствата на държавите, бяха преустановени, а в последствие сведени до минимум броя на присъствените заседания на работни органи на различните международни организации. Те преминаха във виртуален режим на работа.

На 6 ноември 2020 г., България представи **националния си доклад в рамките на Третия цикъл на Универсалния периодичен преглед (УПП)** към Съвета на ООН по правата на човека. Прегледът се състоя във виртуален формат, като делегацията бе ръководена от заместник-министъра на външните работи г-н Георг Георгиев, а представители от МП, МВР, МТСП, МОН, МК, МЗ, НСЕИВ към МС, ДАЗД, ДАБ, СЕМ и АХУ проследиха заседанието дистанционно. Получени бяха 233 препоръки по въпроси на правата на детето, правата на хората с увреждания, върховенство на закона, свобода на медиите, реформа на младежкото правосъдие и др. Докладът от прегледа, заедно с приетите от България препоръки ще бъдат приети в рамките на редовната сесия на СПЧ през м. март 2021 г.

През същия месец, на Осемнадесетата среща на страните по Конвенцията на ООН за правата на детето бяха избрани девет **нови членове на Комитета по правата на детето за периода 2021-2025 г.,** сред които и доц. Велина Тодорова. Българският експерт бе избран за втори мандат, като получи най-висок брой гласове в подкрепа.

По отношение **сътрудничеството с Агенцията на ЕС за основните права** (FRA), дирекция „Права на човека“ към МВнР, в качеството на национална точка за контакт, съдейства за изготвяне на принос по месечните доклади на Агенцията по актуални въпроси на правата на човека, в условията на пандемията COVID-19.

Изминалата 2020 г. е в**тората година на членство на България в Съвета по правата на човека на ООН**. В рамките на проведените три редовни сесия, България участва активно, като се включи с национални изказвания, присъедини се към изказвания на ЕС в интерактивни диалози със специални мандатоносители на ООН по правата на човека, подкрепи резолюции от значение за развитието, насърчаването и защита на правата на човека. Страната бе част от междурегионална група държави, които представиха нова инициатива, посветена на отбелязването на 75-тата годишнина от основаването на ООН. В рамките на есенната сесия бе свикан спешен дебат по Беларус, като България бе представена на високо ниво посредством видео-обръщение от заместник-министър на външните работи.

Предвид безпрецедентните условия през изминалата година, **мрежата от експерти на НКМПЧ** успя да се адаптира и продължи своята редовна координация по редица въпроси, свързани с правата на човека. На 24 ноември 2020 г. беше проведено дистанционно заседание на Работната група, в рамките на НКМПЧ, за разглеждане и обсъждане на препоръки, съдържащи се в уважени индивидуални жалби от Комитетите по конвенциите на ООН по правата на човека, подадени срещу България.

***Изготвил: дирекция „Права на човека“***

***М. април 2021 г.***